  Майя Бывальцева «Инженеры будущего» форум улсын Удмуртиысь вылӥ дышетсконниос инсьӧр, ыбылӥськон тӥрлык но нанотехнологиос ӧръёсъя дышетон площадкаос дасялозы. Со сярысь ивортэ улосвыл тӧролэн но кивалтэтлэн пресс-службазы. Ижкарысь Михаил Тимофеевич Калашников нимо техникая кун университет ужрадэ пыриськисьёс понна дышетонъя куать ӵектосъёс дасяз. Кыльсярысь, форумлэн инженерно-конструкторской факультетаз «Ижевское оружие — результат единства образования, науки и производства» сервис ужалоз. Отын вераськозы университетысь «Ыбылӥськон ожтӥрлык» кафедралэн кивалтӥсез Сергей Писарев, озьы ик тодмо конструктор но СВД-ез кылдытӥсьлэн пиез Михаил Драгунов. Аэрокосмической факультетын покчи инсьӧр аппаратлэсь Музъем котырысь орбитазэ лыдъяны дышетозы. Со сяна, дышетӥсьёс со аппаратъёсты кылдытон амалъёс сярысь вералозы. Радиоэлектроникая факультетын «Современные инструментальные средства в университетском образовательном процессе» программа радъялозы. Со улсын егит ӧнерчиос LabVIEW сӧзнэтын программаос кылдытыны, виртуальной тӥрлыкъёсын ужаны дышетскозы но мукет тодон-валанъёс басьтозы. Инженерно-технологической факультет «Методы и средства обеспечения безопасности в компьютерных сетях» дышетон сервисэз ӵектоз. Со сяна, Ижысь электромеханикая «Купол» заводэн ӵош ИжГТУ «Наноструктуры и наноструктурированные материалы» программаен тодматоз. Татын одӥгез спикер луоз Наноиндустрияя йӧскалык ассоциацилэн президентэз Михаил Ананян. Ижысь техникая кун университетлэн кивалтӥсезлэн дышетон ужъя воштӥсез Владимир Хворенков верамъя, дышетсконнилэн командаезлы вань мае возьматыны но мар сярысь вераны. «Ӧнерчиосын пумиськон ми понна туж дуно, угось со университетлэсь азинскон сюрессэ валаны луонлык сётэ. Но валтӥсез ужпум — возьматыны кунлы, кызьы тодослэн но ужпӧрлэн огазеяськемзы асьме улосвылмылы азьпала потыны юрттэ. Сыӵе ужан амалэз ваньзылы возьматомы», — вераз Хворенков. Тодэ вайытом, егитъёслэн куатетӥез промышленностья «Инженеры будущего» калыккуспо форумзы Удмуртиын ортчоз 2016-тӥ арын 8–18 пӧсьтолэзе. ВАТСАН «Инженеры будущего» форумез — федерал инлыкен ужрадэз ортчыто Россиысь машиностроительёслэн огазеяськонзы но Удмуртиысь кивалтэт Ростех кун корпораци юрттэмен. Солэн ужаз пырисько кун тӧрлык ёзэсъёслэн но Россиысь промышленностез азинтон понна кылкутӥсь ёзэсъёслэн кивалтӥсьёссы. 2015-тӥ арын форум рабочей но инжерно-технической ӧнеръёслэсь данзэс егитъёс пӧлын ӝутонъя кивалтэтэн юнматэм ужрадъёс пӧлы пыртэмын. Тегъёс: Промышленность Дышетон ИжГТУ Ижкар егитъёс Удмуртия  